Siikhu ya ttaatthu,
khwiiyawo harusi Kanaani ya Kalileya.
Mamaawe Yinsa aari ottuukho.
Yinsa na anakhiyoni awe,
naye alaleyiwe olawa oharusi.
Wakathi yeeshiyeevo viinyu,
mamaawe Yinsa khulupa yoori:
“Yaweeshela viinyu.”
Ila Yinsa khujipu araka:
“Muukha,
enihithajiya okuuza?
Nalelo khunafiye wakathi aka.”
Aphano mamaawe khuwooza anamarumeyela yoori:
“Mwirette zooshi epile anttelaaye owuuzani.”
Attaaphale,
zaarivo zuuku sitha mayaahuuti aari orumeyelakaaye wakathi wa otwahareshiwa zaari za maliituru thamaaniini kiina zaari za maliituru miiya na eshiriini.
Yinsa khulupa yoori:
“Mwiitaaze maati wakhula yuuku.”
Yo khwiitaaza mpakha omilomo waya.
Aphano Yinsa khuwooza yoori:
“Mwittekhe vattitthiiru mwimweettisele mahutumu wa njampo.”
Yo khuretta etthiipo.
Mahutumu otule wa njampo khoota maati apale aarettiweeyo viinyu woohijuwi ohali yaalankhiyeewo,
aari ojuwaaye aari anamarumeyela apale attekhiyeeyo maati.
Aphano mahutumu khumuuza mposi,
araka:
“Atthu ooshi azowerela owenkha atthu viinyu ya mwanzo anamalaleyiwa,
amana anywa ewaatosha phi mwiniwenkhaavo viinyu yoohafwiifweya,
ila weeyo nalelo wapweha viinyu yooshapweya mpakha apha.”
Alama ya eto ya minjuza,
yaari ya mwanzo Yinsa oretta nti wa Kanaani ya Kalileya.
Siifwa zawe yaathonyezeyiye attaapho,
na anakhiyoni awe khunkhupali.
Paata ya vitthu epile khusala alawa Kafwaranaawu na mamaawe,
attwiize na anakhiyoni awe.
Khusala ottuukhule siikhu vattitthiiru.